  Майя Бывальцева Федерал программая лэсьтэм кинозалэз Эграын усьтозы 21-тӥ коньывуонэ «Ледокол» фильмен. Иворъёсъя «Удмуртия» агентстволы со сярысь вераз Эграысь Калыкъёслэн эшъяськон юртсылэн кивалтӥсез Елена Петухова. Кинозалэз кылдытон понна федерал коньдэтысь висъям 5 миллион манетэз кутӥзы. Нырысетӥ учкисьёслы возьматозы Николай Хомерики режиссёрлэсь «Ледокол» фильм-катастрофазэ, со алигес прокатэ потӥз. «Учкон зал 250 интылы чакламын. Билетъёслы дун пуктэ «Премьер-зал» кинотеатръёслэн герӟетсы. Тужгес дуноез билет — 220 манет. Дышетскисьёс но студентъёс понна кулэстонъёс вань», — вераз Петухова. Солэн кылъёсызъя, возьматоно фильмъёс пӧлысь 50 процентэз Россиын лэсьтэмъёс луозы, 50 процентэз — кунгож сьӧрын. Тодэ вайытом, Эграын кинозал усьтыны луонлык кылдӥз Кунысь кинематографилы мер но экономика ласянь юрттэт сётонъя федерал фонд коньдон висъямен. Удмуртилэн куриськонэз 100 сюрслэсь ӧжыт улӥсен улон интыосын кинотеатръёс кылдытонъя вожвылъяськонлэн одӥгез вормисез луиз. Тегъёс: Лулчеберет Эгра кино Удмуртия кинотеатр  